**Kedves Diákok!**

Ebben az évben is megrendezi a humán munkaközösség a komplex iskolai vetélkedőt.

A verseny anyaga a reformáció és ellenreformáció témaköréhez kapcsolódik, hiszen ebben az évben ünnepeljük **a reformáció 500. évfordulóját**.

A verseny lebonyolítása a Kossuth-napokon, szombat délelőtt, 2016. március 11-én történik, de. fél 9 órai kezdettel. A prezentáció elkészítéséhez többeket bevonhattok, a verseny napján osztályonként 6 fős csapat vesz részt.

A vetélkedő anyaga három műveltségterületet foglal magában. Közöljük a felkészüléshez szükséges szakirodalmat.

**Képzőművészet**: A reformációhoz köthető intézmények épületek, iskolák, amelyek **a mellékelt szakirodalom** képanyagában szerepelnek**, valamint** az alábbi épületek:

Debrecen: Református Kollégium; Pozsony: Szent Márton-templom; Sárvár: Nádasdy-kastély; Sárospatak: Rákóczi-vár; Kassa: Szent-Erzsébet templom; Nagyszeben a 17. században, az evangélikus székesegyház; Bártfa főtere a régi Városházával; Kolozsvár: Szent Mihály-templom; Esztergom: Bakócz-kápolna; Szeged: Alsóvárosi templom; Nyírbátor: Szent György-templom;

**Történelem:**

**Feladatok:**

**Prezentáció készítés 4 percben**: a részletekről a feladat felelősétől, Horváthné Bujdos Margit tanárnőtől kaptok részletes felvilágosítást (az osztályok a kidolgozandó témákat sorshúzás után kapják meg).

1. A legújabb, a 10. évfolyam számára készült Száray Miklós tankönyvsorozatból a
11-15., a 20-21., a 75-79. oldalig terjedő részek.

**Szakirodalom az adott témában:**

1. Dienes Dénes: Reformáció Magyarországon (Rubicon\_2009\_09 40-45. oldal – a kronológia anyaga nélkül);

2. Buzogány Dezső: Erdély, a recepta religiók földje (Rubicon\_2009\_09 48-51. oldal) A cikkek oldalain az európai és magyar reformátorok jeles alakjairól is találtok információt.

A fenti két cikket a **versenyfelhívás alatt, a honlapunkon találhatod**.

**A vetélkedő irodalmi témáihoz az alábbi segédanyagok ismerete szükséges:**

<http://www.aszevgim.hu/litera/ref_irodalom.pdf>

Olvasandó művek:

1. Heltai Gáspár Száz fabulájából: **HELTAI GÁSPÁR MINDEN JÁMBOR OLVASÓKNAK KÉVÁN ISTENTŐL MIND LELKI S MIND TESTI JÓKAT;** **ELSŐ FABULA****;** **TIZENEGYEDIK FABULA;** **HUSZONHARMADIK FABULA;** **HATVANADIK FABULA;** **SZÁZADIK FABULA;**

**2. Bornemissza Péter:** [**http://cultura.hu/kultura/a-reneszansz-ertelmisegi-bornemisza-peter/**](http://cultura.hu/kultura/a-reneszansz-ertelmisegi-bornemisza-peter/)

**3. Bornemissza Péter - Siralmas énnéköm**

**4. Balassi Bálint istenes versei – csatolt anyag szerint**

**5. Szenczi Molnár Albert** [**http://www.refteologia.sk/skszma.pdf**](http://www.refteologia.sk/skszma.pdf)

**6. Pázmány Péter:** [**http://tudasbazis.sulinet.hu/hu/magyar-nyelv-es-irodalom/irodalom/irodalom-9-osztaly/a-magyar-barokk/pazmany-peter**](http://tudasbazis.sulinet.hu/hu/magyar-nyelv-es-irodalom/irodalom/irodalom-9-osztaly/a-magyar-barokk/pazmany-peter)

**7. Pázmány Péter – szöveggyűjtemény: I. ÉS II. KÉRDÉS az alábbi helyen**

**<http://tudasbazis.sulinet.hu/hu/magyar-nyelv-es-irodalom/irodalom/irodalom-9-osztaly/pazmany-peter/pazmany-peter-szoveggyujtemeny>**

**8. A Károlyi-biblia:** [**https://hu.wikipedia.org/wiki/K%C3%A1rolyi-biblia**](https://hu.wikipedia.org/wiki/K%C3%A1rolyi-biblia) **anyagából A Károlyi-biblia története és A Vizsolyi-biblia felépítése fejezetek.**

**9. A Bibliából Lukács 15. fejezet**

**Ha kérdéseitek vannak, forduljatok szaktanáraitokhoz!**

**Melléklet:**

**Balassi Bálint: Adj már csendességet...**

1 Adj már csendességet, lelki békességet, mennybéli Úr!
 Bujdosó elmémet ódd bútól szívemet, kit sok kín fúr!

2 Sok ideje immár, hogy lelkem szomjan vár mentségére,
 Őrizd, ne hadd, ébreszd, haragod ne gerjeszd vesztségére!

3 Nem kicsiny munkával, fiad halálával váltottál meg,
 Kinek érdeméért most is szükségemet teljesíts meg!

4 Irgalmad nagysága, nem vétkem rútsága feljebb való,
 Irgalmad végtelen, de bűnöm éktelen s romlást valló.

5 Jóvoltod változást, gazdagságod fogyást ereszthet-e?
 Engem, te szolgádat, mint régen sokakat, ébreszthet-e?

6 Nem kell kételkednem, sőt jót reménlenem igéd szerint,
 Megadod kedvessen, mit ígérsz kegyessen hitem szerint,

7 Nyisd fel hát karodnak, szentséges markodnak áldott zárját,
 Add meg életemnek, nyomorult fejemnek letört szárnyát;

8 Repülvén áldjalak, élvén imádjalak vétek nélkül,
 Kit jól gyakorolván, haljak meg nyugodván, bú s kín nélkül!

Az Adj már csendességet egyedülálló mű az istenes versek, sőt az összes költemény között. Versformáját más helyen nem használja fel Balassi. Háromrészes szerkezete a zsoltárokat idézi, de nem zsoltárparafrázis. Inkább zsoltáresszencia - mondhatnánk -, mivel az Ószövetség lírájának hangneme is, a reformáció korának érvelése és zeneisége is sűrűsödik benne. Rendkívüli tömörsége, feszes szerkezete páratlan az életműben és a korszakban.

A hármas szám jelentősége az olvasónak azonnal feltűnik. A középkori és reneszánsz szimbolikában általános, hogy ezt a Szentháromságra való utalásnak tekintik. A sorok háromüteműek, 6/6/4 szótagszámmal; a könyörgés - érvelés - könyörgés himnuszokra jellemző tagolása stabilitást, biztonságot sugalló szerkezet, ami szembeállítható a feszültséget, vívódást, nyugtalanságot érzékeltető aranymetszéses (a kisebb rész úgy aránylik a nagyobbhoz, mint a nagyobb az egészhez) felépítéssel. A szimmetria egyik tényezője, hogy 2 bevezető és 2 záró, tehát együtt 4 könyörgő versszakra mindössze 4 érvelő strófa jut. A lírai alany itt olyan súlyú érveket vonultat fel, amelyek nem szorulnak hosszas bizonygatásra. Úgy is mondhatnánk, nem szubjektív, hanem objektív fogódzókat ragad meg a középső érvelésben; saját állapotának leírása és a panasz kevésbé jellemző, mint a keretező könyörgésben. Szilárd meggyőződés - hitvallás - birtokában történik az a lelki küzdelem, amely az istenes versekben általában a kételytől és bizonytalanságtól a hitbizonyosságig visz. Ez az alkotás tehát egyrészt az egyensúly, a teljesség, a hármasság foglalata. Ugyanakkor ezt a szimmetriát meg is bontja valami. A rábeszélő, meggyőző gondolatsort - modalitás szerint kijelentéseket és felszólításokat - két kérdés szakítja meg az 5. versszakban. Ezek nyugtalanságot, drámaiságot keltenek, épp az aranymetszéspontnál, amely egy 16 soros versben köztudottan a 9. és 10. sor között helyezkedik el.

Balassi énekverse egyébként is tele van drámai feszültséggel, párhuzammal és ellentéttel; strófái kétsorosak, középső - érvelő - szakasza további két részre oszlik. E tagolás alapja lehet hangulati, hangnembeli, retorikai is, mindenképpen a szöveg közepén van a fordulat. Ugyanis a 3. versszak a megbocsátás mellett érvel, a 4. versszak első fele szintén, de utolsó sora már ellenérvet hoz fel: „Irgalmad végtelen, de bűnöm éktelen s romlást valló.” így a 3. versszak kérése, felszólítása után hiába várjuk a többi versszakban párhuzamosan megjelenő felszólító módú, könyörgést, kérést kifejező igét. Szűkszavú a bűnvallás, de teljesen egyértelmű, hogy a lírai alany itt nem mer kérni. Erről a mélypontról a szöveg középpontja után két kérdés segíti a felemelkedést. A 6. versszak is visszautal a mélypontra, de már tagadó formában - „nem kell kételkednem” -, s meg is nevezi a remény alapját. Már felszólításra sincs szükség, a kijelentő módú igék a teljes bizonyosságot jelzik (megadod, nem kell). Mindezekre azért figyel fel az olvasó, mert az 1., 2., 3., 7. és 8. versszak egyaránt kéréssel, felszólítással zárul, míg a 4., 5. és 6. a fenti eltéréseket mutatja. A 3. és 6. a biztos meggyőződés versszakai, a 4. és az 5. a kettősségeké. A 4.-ben a költő a mondattani párhuzammal, a bűn és az irgalom szembeállításával feloldhatatlan paradoxont teremt. („Irgalmad nagysága, nem vétkem rútsága feljebb való, / Irgalmad végtelen, de bűnöm éktelen s romlást valló.”) Az 5.-ben két kérdés kerül egymással párhuzamba, Isten és ember, a bőkezű gazda és a szolga haszna, a Balassi-életműben vissza-visszatérő „mi hasznod?” gondolat. Az is kettősségnek mondható, hogy a kérdések burkolt érvelésnek, rábeszélésnek, ugyanakkor óvatos, nagyon udvarias közeledésnek is felfoghatók: a szégyenkező bűnös újra faggatózni merészel. Tartalmuk a bibliai zsoltárokból ismerős. A reformáció korának is igen gyakori témája az

Ószövetség alakjainak biztató példája. Itt név szerint egyet sem említ a költő, sőt a „régen sokak” utalhat a nem bibliai történelemre és a közelmúltra is. Ám talán nem légből kapott ötlet a következő versszaknak az igére való hivatkozását („igéd szerint”) összekapcsolni Isten régi szolgáival, s elsősorban - ha nem is kizárólagosan - bibliai hősökre gondolni. Ez az utalás mindenképpen jelzi, hogy bár a bűnvallás a „belső szobában” zajlik, a hívő Isten által közösségbe tartozik más emberekkel. Az érvelés (3-6. versszak) tehát előttünk zajló lelki küzdelem, tele teológiai kulcsfogalmakkal (megváltás, érdem, irgalom, bűn, ige, ígéret, hit); az első és utolsó két strófa viszont őszinte, bizalommal teli kitárulkozás. Talán egyetlen olyan Balassi-vers sincs, amelyben ennyire „csak ketten maradtak”; a vershelyzetben alig van utalás Istenen és a lírai alanyon kívüli létezőre (emberekre mutat a „mint régen sokakat”, s Krisztusra, az egyetlen közbenjáróra a középső szakasz valamennyi érve, vagyis Isten egyik személyére.)

Isten és ember kapcsolatában a korszakra jellemző vonásokat a hitvallásos középső rész, az érvelés elemzésekor találhatunk. A négyes szám szerepe feltűnő ebben a részben, de a vers egészében is megfigyelhető. A sorok hossza - 6/6/4-es ütemekről lévén szó - 16 szótag. A mű is 16 soros, vagyis 8-at foglal magában a 2 soros versszakokból. 4-4 sorosak a szerkezeti egységek: 4 sor könyörgés, kétszer 4 sor érvelés, 4 sor ismét könyörgés. Az érvelésben pedig tartalmilag négy teológiai érvet vélek felfedezni, amelyeket jellemzőbbnek tartok a versre, mint a sokat emlegetett, Bornemiszától tanult penitencia hármasságát. Balassi a 3. versszakban azzal kezd érvelni Isten előtt, hogy ne hagyja lelkét elveszni: Nem kicsiny munkával, fiad halálával váltottál meg, Kinek érdeméért most is szükségemet teljesíts meg. E tekintetben is a reformáció jegyében született verssel van dolgunk, ráadásul az „érdem” és a „szükségem” szó használata jelzi, hogy az Ágostai hitvallásnak nemcsak a solus Christus (egyedül Krisztus) tétele, hanem a sola fide (egyedül a hit által) is visszaköszön e sorokban. Luthernél ugyanis ezt olvashatjuk: „Isten kegyelmét egyedül az alázatosaknak ígérte meg teljes bizonyossággal, tehát azoknak, akik teljes kétségbeesésükben feladták már magukat! Az ember azonban mindaddig nem alázható meg szíve mélyéig, amíg meg nem tudja, hogy üdvössége kizárólag a saját tehetségétől, szándékától és erőlködésétől, terveitől és munkálkodásától függetlenül történik. Teljesen másvalakinek a jószándékától, tervétől és akaratától, nevezetesen az Istenétől függ.” A bűnös embernek nem lehet semmi érdeme, semmi jóra nem képes Isten Szentlelke nélkül, csupán „szüksége”, rászorultsága Isten irgalmára; „üres edény”, befogadója a kegyelemnek. Ezért van, hogy a versben a lírai alany passzívnak mutatkozik, s nem azért, mert a manierizmus érintette meg. A lutheri tanítástól távol áll az olyan felfogás, amelyben a hívő „besegít” Istennek, amikor Lelkével munkálja az ember lelkét. Ebből az is kitűnik, hogy a lutheri tételek - például a solus Christus és a sola fide - egymástól alig elválaszthatók, azonban ez a két sor mindenekelőtt a solus Christust emeli ki, elsősorban a szórenddel: a főmondat állítmánya („váltottál meg”) elé kerül a „fiad halálával” kifejezés.

A 4. versszak első sora határozott meggyőződést hirdet: Irgalmad nagysága, nem vétkem rútsága feljebb való... Az irgalom, a kegyelem, a sola gratia (egyedül kegyelemből) tétele ez, amelyet a beszélő nem személyes vélekedésként hoz elő, hanem egyértelmű, objektív igazságként hisz benne. (A bevezető két versszak a személyes dolgokról szól, a harmadiktól a tudatosság, a meggyőződés hangja uralkodik.) Ennek forrását majd később nevezi meg: „igéd szerint”. Ahogy Luther radikálisan tagadja a kegyelem mellett az emberi érdem szerepét az üdvösségben, de hite szerint az ember bűnössége sem „akadályozza” az abszolút szuverén Istent az üdvözítésben, úgy Balassi sem „vétkeimről” beszél többes számban, nem egyes bűneitől akar szabadulni: „vétke rútsága” egyetemes érvényű, s teljes érdemtelenségére utal, mégis reménykedik az Isten által kijelentett, megígért kegyelemben. A bizakodás azonban meginog, ahogy a következő sorok tanúsítják: Irgalmad végtelen, de bűnöm éktelen, s romlást valló. Tulajdonképpen az érvelés itt visszakanyarodik a bevezető könyörgéshez, ahol

a hívő önnön állapotáról kezdett vallani. Ott még csak búról, lelki szomjúságról, szabadulásvágyról, kínról, hosszas várakozásról beszélt, bűnről nem. Bár a „vesztség” szót korábban az elveszettségre, a kárhozatra való utalásként is érthetjük, a szégyenkező ember némi halogatás után most mondja ki nyíltan félelmét, szorongását. A 4. versszakban tehát kétely támad, de nem a hitbeli meggyőződés rendült meg, hisz az mélyen a személyiség gyökerévé vált. A teremtmény szembesül - a maga nyomorúságában - Isten jóságával és saját érdemtelenségével. Ez itt a vers közép- és mélypontja. Kétségbeesés önnön erkölcsi állapotunk fölött. A kérdés tehát az, hogy „számomra lehetséges-e” mindaz, amiben hiszek, mindaz, amit vallok. Számomra is megadja-e Isten az üdvösséget?

Az 5. versszakról nem mondhatjuk, hogy a mélypont felé halad, inkább felfelé visz. Itt a könyörgő Istenhez fordul, aki az ember számára nemcsak magát kijelentő, hanem rejtőzködő Isten is! A hívő nem meri feltételezni, hogy Ura terveiben ő úgy szerepel, mint aki biztosan üdvözül. Erről így ír Luther: „Nem a lélek gyengeségén múlik tehát, hogy az Isten szavát nem értjük. Ellenkezőleg! Semmi sem alkalmasabb Isten szava megértéséhez, mint a lélek gyengesége, hiszen a gyengeségünk miatt és a gyengékért jött el a Krisztus ebbe a világba, és nekik küldi Isten az igéjét. A Sátán gonoszsága és ravaszsága ezt a gyengeséget arra használja fel, hogy Isten igéjének bennünk fészkelve ellenálljon. Ha a Sátán ezt nem tenné, úgy az egész emberiség Isten egyetlen beszéde által (első hallásra) megtérne. így nem volna szükség az igére.” Szó sem lehet arról, hogy Balassi érvelésével valami olyat mond Istennek, amivel meggyőzi. Alkudozásról csak nyelvi értelemben lehet szó, úgy, mint a bibliai zsoltárokban. De mivel a mű egésze nem két egyenrangú lényt mutat be, hanem egy hatalommal bírót és egy függő, irányított (s irányításra készséggel várakozó) lelket.

A vers záró költői képe, a fogoly, majd marokból kiengedett madár szemléletesen ábrázolja, hogy az ember szárnyalásra vágyik, vergődik a szabadságvágytól, ahogy a madár is repülésre teremtett lény. Csak egyetlen mozdulatra vár, de a döntés és a cselekvés a hatalmas maroktól függ, a repülésre a szabadságot nem az ember vívja ki magának. Isten határoz tehát arról, hogy Szentlelkével mit tesz az emberrel. Az érvelés tehát azzal a két tétellel - sola Scriptura (egyedül a Szentírás) és sola fide - zárul, amelyek a reformáció lényegi „újításai”: ezek fényében a kegyelem és Krisztus érdeme is más hangsúlyt kap. A költeményben ilyen módon a 4 tétel (sola Scriptura, sola fide, sola Christus, sola gratia) kettesével párosítva jelenik meg.

A vers alanya üdvösségért könyörög. A bevezető, panaszkodó könyörgésben a lelki szenvedés, szomjúság, megnyugvás utáni vágyakozás szerepel; s a záró könyörgés tárgya a bujdosásból, céltalanságból, értelmetlen létből való szabadulás, az Istent imádó boldog lét. A két nagy létkérdés, az élet és a halál párhuzamba, sőt ok-okozati viszonyba kerül egymással. A kettőt összekötő kapocs a vétek nélküli állapot, amit a „jól gyakorolván” szószerkezet tesz hangsúlyossá. A 8. versszak nem „kétoldalú magatartásígéreteket” foglal magában, hisz ez a 7. versszak folytatása, ahol az Úr adja meg a szabadságot, s így a továbbiakat is.

Még kevésbé szólhatunk bármiféle kiérdemelt jutalomról, amit az ember kapni fog. (Hiszen a lírai alany „te szolgádnak" nevezi magát az 5. versszakban, de ettől még kétségbe van esve, s szolgálatát nem könyveli el semmiféle enyhítő körülménynek, érdemnek, életcélnak, megoldásnak.) A túlvilág képzetei általában nem szoktak szerepelni Balassi verseiben - itt sem. De nincs értelme evilágiságról szólni, hiszen az élet és a halál nem azonos az e világ és a másvilág kettősségével. A költő Istent és a halált nem azonosítja egymással, nem köti szorosan egymáshoz. Az utolsó versszakban lévő meghalást nem kísérik platonista képzetek, a halál nem az Istennel való találkozás lehetősége. A repülés képében van valamiféle eltávolodás, felfelé törekvés, de a felsorolás rendje („Repülvén áldjalak, élvén imádjalak...")

azt sugallja, hogy inkább az élethez, a lélek újjászületéséhez tartozik, nem a halálhoz, nem a másféle világba távozáshoz. Az Istent és az embert Krisztus köti össze. Őrá mutat a négy tétel, a Balassi megírta sorrendben: az ő áldozata és érdeme a kiindulópont (3. versszak), ezáltal jön a földre a kegyelem (4. versszak), őróla szól az írás (6. versszak), az ő belé vetett hit üdvözít (6. versszak). Az üdvösség élet és halál is - egyszerűen: lét Istenben.

Az eddigieket összegezve megállapíthatjuk, hogy a számok szimbolikája erősíti a vers hitvalló jellegét, s megfordítva: a számok jelentése vélhetőleg a hitvallás szerint értelmezhető. A kettes az Isten-ember viszonyra világít. Ez a mű témája, és kétsoros a strófaszerkezete is. A hármas szám a keresztény hit megvallása lehet, Isten három személye előtti tisztelgés; ezzel van összhangban a versforma és a versszerkezet. A négyes szám hordozza a személyes meggyőződést, a lutheri krisztocentrikus hitvallást, de egyben a kimondhatatlanra, az elrejtettre, a megfejthetetlenre, a megmagyarázhatatlanra is utal, hiszen a Bibliában és az ókori nyelvekben Isten neve négybetűs. Amennyiben a hármas szám az égi világra vonatkozik, úgy vele szemben a föld, a földön tudható igazság (mint például Jézus életéről a négy evangélium) a négyesben van jelen. Mintha ez a tömör vers is egy négyzet lenne: 16 sor, mindegyik 16 szótaggal. A 16 a 4 szorzata, mintegy megerősítése (ahogy ezt a szimbolikával foglalkozó szakirodalom a 3, 9, 27 számmal kapcsolatban is meg¬ állapítja). A boldogságot jelképező 8-as a versszakok számában van jelen. A versformában a 6 és a 4 játszik meghatározó szerepet, ilyen szótagszámú ütemekkel találkozunk minden sorban. A 6 a teremtésre és a tökéletességre szokott utalni, s ezt a 4 még meg is erősíti, hiszen szintén a teremtett világra mutat.

(GOÓR JUDIT Vallomás és hitvallás Balassi Bálint Adj már csendességet című költeményében cikke alapján)